b'\n_START_ARTICLE_\nTaisi Pettai\n_START_SECTION_\nKarj\xc3\xa4\xc3\xa4r\n_START_PARAGRAPH_\nTa osales mitu korda Eesti Televisiooni lauluv\xc3\xb5istlusel "Laulukarussell". Tal \xc3\xb5nnestus see v\xc3\xb5istlus 2000. aastal 8\xe2\x80\x9310-aastaste lauljate vanuser\xc3\xbchmas v\xc3\xb5ita. _NEWLINE_Suurema tuntuse saavutas ta aga ansambli Dynamint koosseisus, mis moodustati 2003. aastal Halley noorteklubi laulukonkursi "Halley superstaar" v\xc3\xb5itnud t\xc3\xbcdrukutest._NEWLINE_Taisi Pettai on teinud teatrirolle j\xc3\xa4rgmistes lavastustes "Bluusivennad", "Gypsy", "Viiuldaja katusel", "Il Campanello", "Boheem" ja "Otsast alustades". Lisaks on ta laulnud Eesti Filharmoonia kammerkoori projektides Mozarti "Reekviem" ja Arvo P\xc3\xa4rdi "Passio".\n_START_SECTION_\nHaridus\n_START_PARAGRAPH_\nTaisi Pettail on bakalaureusekraad Eesti Muusika- ja Teatriakadeemia laulu ja interpretatsioonipedagoogika erialadelt, kus ta \xc3\xb5ppis 2011\xe2\x80\x932014 Nadia Kuremi lauluklassis. Varem \xc3\xb5ppis Taisi Pettai laulmist Tallinnas Georg Otsa nimelises Muusikakoolis Marika Eensalu klassis (2008\xe2\x80\x932011) ja Tartus Descartes\'i L\xc3\xbctseumis Sirje Vasmanni k\xc3\xa4e all (2006\xe2\x80\x932008). Oma esimesed sammud muusikamaailmas tegi ta Tartus Fa-diees laulustuudios Ingrid Otti juhendamisel.\n_START_SECTION_\nLaulustuudio\n_START_PARAGRAPH_\nTaisi Pettai on Taisi Laululaste erastuudio asutaja ja juht. Stuudio tegutseb Tallinnas Haaberstis aastast 2009. Taisi Laululapsed andis v\xc3\xa4lja esikalbumi "Kallis P\xc3\xa4ikene" aastal 2013. Lisaks juhatas Taisi Pettai Kurtna kooli ja lasteaia lauluringi 2009\xe2\x80\x932015.\n_START_SECTION_\nDynamint\n_START_PARAGRAPH_\nDynamint tegutses 2004\xe2\x80\x932008 ning oli TopTen ansambel, mis esines Eestis, L\xc3\xa4tis, Soomes ja Saksamaal. Aastal 2005 v\xc3\xb5itis ansambel Kuldse Plaadi auhinna parima uustulnuka kategoorias. Dynaminti koosseisus andis Taisi Pettai v\xc3\xa4lja 4 CD plaati.'